## Pravilnik o iskaznici poljoprivrednog inspektora, inspektora zaštite bilja i inspektora bilinogojstva te znaku poljoprivrednog inspektora

### NN 91/2000 (19.9.2000.), Pravilnik o iskaznici poljoprivrednog inspektora, inspektora zaštite bilja i inspektora bilinogojstva te znaku poljoprivrednog inspektora

# MINISTARSTVO POLJOPRIVREDE I ŠUMARSTVA

1837

Na temelju članka 47. stavka 3. Zakona o poljoprivrednom zemljištu
(»Narodne novine«, broj 54/94. – pročišćeni tekst, 48/95., 19/98. i 105/99.),
članka 43. stavka 2. Zakona o novčanim poticajima i naknadama u poljoprivredi i
ribarstvu (»Narodne novine«, broj 29/99., 105/99., 46/00., 69/00. i 83/00.),
članka 65. stavka 2. Zakona o zaštiti bilja (»Narodne novine«, broj 10/94.) i
članka 88. stavka 2. Zakona o sjemenu, sadnom materijalu i priznavanju sorti
poljoprivrednog bilja (»Narodne novine«, broj 131/97.), ministar poljoprivrede
i šumarstva donosi

## PRAVILNIK

### O ISKAZNICI POLJOPRIVREDNOG INSPEKTORA, INSPEKTORA ZAŠTITE BILJA I INSPEKTORA BILINOGOJSTVA TE ZNAKU POLJOPRIVREDNOG INSPEKTORA

Članak 1.

Ovim Pravilnikom propisuje se obrazac službene iskaznice poljoprivrednog
inspektora, inspektora zaštite bilja i inspektora bilinogojstva koje nose
poljoprivredni inspektori, inspektori zaštite bilja i inspektori bilinogojstva
(u daljnjem tekstu: inspektori) u Ministarstvu poljoprivrede i šumarstva (u
daljnjem tekstu: Ministarstvo), županijskim uredima i uredu Grada Zagreba (u
daljnjem tekstu: ured) te izgled znaka poljoprivrednog inspektora (u daljnjem
tekstu: znak) koji nose poljoprivredni inspektori u Ministarstvu i uredima,
način i postupak njihova izdavanja i uporabe te vođenje evidencije o izdanim
iskaznicama i znakovima.

Članak 2.

Obrasci službenih iskaznica »A«, »B«, »C«, »D«, »E« i »F«, te oblik i
izgled znaka (obrazac »G«) tiskani su uz ovaj Pravilnik i čine njegov sastavni
dio.

Obrazac službene iskaznice (u daljnjem tekstu: iskaznica) izrađuju se na
punijem papiru bijele boje veličine 85 x 55 mm i zaštićuje omotom od providne
plastične mase.

Članak 3.

Obrazac iskaznice poljoprivrednog inspektora (obrazac »A«), inspektora
zaštite bilja (obrazac »C«) i inspektora bilinogojstva (obrazac »E«) u
Ministarstvu sadrži:

a) na prednjoj stranici iskaznice;

1. utisnut grb Republike Hrvatske,

2. natpis: »Republika Hrvatska«,

3. natpis: »Ministarstvo
poljoprivrede i ŠuMA­r­­stva«,

4. naziv: »SluŽbena iskaznica
poljoprivredni in­spektor« (obrazac »A«) odnosno »SluŽbena iskaznica inspektor zaŠtite bilja«
(obrazac »C«) odnosno »SluŽbena
iskaznica inspektor bilinogojstva« (obrazac »E«),

5. mjesto za fotografiju veličine 28 x 32 mm preko koje je u donjem
lijevom kutu otisnut pečat Ministarstva,

6. ime, prezime i jedinstveni matični broj nositelja iskaznice,

7. serijski broj iskaznice.

b) na poleđini iskaznice;

1. tekst o ovlastima nositelja iskaznice,

2. evidencijski broj iskaznice,

3. nadnevak izdavanja iskaznice,

4. mjesto za pečat Ministarstva i potpis ministra.

Članak 4.

Obrazac iskaznice poljoprivrednog inspektora (obrazac »B«), inspektora
zaštite bilja (obrazac »D«) i inspektora bilinogojstva (obrazac »F«) u uredu
sadrži:

a) na prednjoj stranici iskaznice;

1. utisnut grb Republike Hrvatske,

2. natpis: »Republika Hrvatska«,

3. natpis: »Županija – Grad«,

4. naziv: »SluŽbena iskaznica
poljoprivredni inspektor« (obrazac »B«) odnosno »SluŽbena iskaznica inspektor zaŠtite bilja« (obrazac »D«)
odnosno »SluŽbena iskaznica isnpektor
bilinogojstva« (obrazac »F«),

5. mjesto za fotografiju veličine 28 x 32 mm preko koje je u donjem
lijevom kutu otisnut pečat ureda,

6. ime, prezime i jedinstveni matični broj nositelja iskaznice,

7. serijski broj iskaznice.

b) na poleđini iskaznice;

1. tekst o ovlastima nositelja iskaznice,

2. evidencijski broj iskaznice,

3. nadnevak izdavanja iskaznice,

4. mjesto za pečat ureda i potpis ovlaštene službene osobe.

Članak 5.

Znak je izveden od metala, podloga je mesingana, a aplikacija je sjajno
niklana. Veličina znaka je 60 x 55 mm. Znak okružuje hrvatski pleter izveden u
mesinganom reljefu na kojem su istaknuta slova »RH« (Republika Hrvatska).

U središtu znaka na zrakasto pozlaćenom prostoru smješten je hrvatski
grb koji je izveden u crvenom i bijelom emajlu, a gornji dio grba je reljefno
izveden.

Na kružnom niklanom dijelu znaka ispisan je tekst »POLJOPRIVREDNA
INSPEKCIJA« u zelenom emajlu.

Donjim dijelom znaka proteže se niklana lenta koja djelo­mič­no pokriva
pleter. Na lenti je zelenim emajlom upisan troznamenkasti broj.

Na poleđini znaka nalazi se lisnata opruga od perne bronce.

Članak 6.

Inspektori u obavljanju inspekcijskih poslova nose iskaznice a
poljoprivredni inspektori i znak u kožnom povezu, kojima dokazuju službeno
svojstvo, identitet i ovlasti.

Kožni povez iz stavka 1. ovoga članka crne je boje i trostrukog je
pregiba. Veličina svakog pregiba je 8 x 12 cm.

Na prednjoj stranici kožnog poveza otisnut je zlatnom bojom hrvatski grb
i natpis »POLJOPRIVREDNA INSPEKCIJA«.

Članak 7.

Iskaznice i znakove s pripadajućim kožnim povezom inspektorima u Ministarstvu
izdaje Ministarstvo.

Iskaznice i znakove s pripadajućim kožnim povezom županijskim
inspektorima izdaje ured.

Članak 8.

O izdanim iskaznicama i znakovima inspektorima vode se očevidnici u
Ministarstvu i uredima.

Očevidnici iz stavka 1. ovoga članka sadrže:

1. redni broj (evidencijski broj),

2. ime i prezime,

3. jedinstveni matični broj inspektora kojem je izdana iskaznica odnosno
znak,

4. klasa i urbroj rješenja o postavljenju u zvanje,

5. serijski broj iskaznice odnosno serijski broj znaka,

6. nadnevak izdavanja,

7. nadnevak povratka,

8. potpis inspektora,

9. odjeljak za pripomene.

Članak 9.

Inspektor koji izgubi iskaznicu ili znak ili na drugi način ostane bez
iskaznice i znaka dužan je o tome odmah izvjestiti neposrednog čelnika.

Nova iskaznica i znak izdat će se nakon što je u »Narodnim novinama«
oglašeno da izgubljena ili na drugi način nestala iskaznica ili znak ne
vrijede.

Troškove oglašavanja u »Narodnim novinama« snosi inspektor koji je
iskaznicu ili znak izgubio ili na drugi način ostao bez iskaznice i znaka, kao
i troškove izdavanja nove iskaznice i znaka ako je ostanak bez njih bio
posljedica namjere ili krajnje nepažnje inspektora.

Članak 10.

Inspektor kojemu prestane državna služba ili koji bude postavljen u
drugo zvanje obvezan je Ministarstvu odnosno čelniku ureda vratiti iskaznicu i
znak u roku 3 dana od dana prestanka službe ili dana postavljenja u drugo
zvanje.

Inspektoru će se privremeno oduzeti iskaznica i znak ako se protiv njega
provodi istraga ili je podignuta optužnica do okončanja postupka ili iz drugih
opravdanih razloga kada postoji opasnost zlouporabe dužnosti.

Članak 11.

Iskaznice izdane po ranijem propisu zamijenit će se iskaznicama
utvrđenim ovim Pravilnikom u roku tri mjeseca od dana stupanja na snagu ovoga
Pravilnika.

Prigodom zamjene iskaznica, poljoprivrednim će se inspektorima izdati i
znak u kožnom povezu sukladno članku 6. ovoga Pravilnika.

Članak 12.

Ministarstvo na zahtjev ureda, dostavlja traženu količinu iskaznica i
znakova s pripadajućim kožnim povezom.

Ured, uz zahtjev za određenim brojem iskaznica i znakova iz stavka 1.
ovog članka, prilaže rješenje o postavljenju u zvanje za svakog inspektora i
dokaz o uplati troškova za tiskanje iskaznica i izradu znakova, plaćenih na
račun Ministarstva.

Ministarstvo, o dostavljenim iskaznicama i znakovima uredima, vodi
posebnu evidenciju koja sadrži:

1. naziv ureda kojem se dostavlja iskaznica odnosno znak,

2. klasu i urbroj zahtjeva,

3. naziv obrasca i serijski broj iskaznice,

4. serijski broj znaka,

5. broj (količina) dostavljenih iskaznica i znakova,

6. nadnevak dostave,

7. odjeljak za pripomene.

Članak 13.

Ministarstvo povjerava tiskanje iskaznica i izradu znakova pravnoj osobi
koja obavlja tiskarsku odnosno djelatnost izrade znakova.

Članak 14.

Danom stupanja na snagu ovoga Pravilnika prestaje važiti Pravilnik o
legitimaciji poljoprivrednog inspektora i inspektora za zaštitu bilja u
poljoprivredi («Narodne novine«, br. 13/91.).

Članak 15.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-02/00-01/6
Urbroj: 525-01-00-1/MM
Zagreb, 6. rujna 2000.

Ministar
mr. sc. Božidar Pankretić, v. r.

Pravilnik, NN 91/2000-1837